Document ID: 31964L0475

Nõukogu direktiiv,
30. juuli 1964,
mis käsitleb tööstusinvesteeringute kooskõlastatud aastavaatlusi
(64/475/EMÜ)
EUROOPA MAJANDUSÜHENDUSE NÕUKOGU,
võttes arvesse Euroopa Majandusühenduse asutamislepingut, eriti selle artiklit 213,
võttes arvesse komisjoni esitatud eelnõu
ning arvestades, et:
asutamislepingust tulenevate ülesannete täitmiseks peavad komisjoni käsutuses olema iga-aastased statistilised andmed ühenduse tööstusinvesteeringute suundumuste kohta;
1962. aasta tööstuse aastavaatluse käigus koguti esmakordselt võrreldavaid alusandmeid tööstuse oluliste näitajate kohta; sellist andmete kogumist ei saa teostada sageli; siiski ei saa vahepealsetel aastatel loobuda teatud põhilisi andmeid sisaldavast iga-aastasest statistikast; selles suhtes on investeeringud nii suure tähtsusega, et enamiku liikmesriikide statistikaametid on kogunud neid andmeid juba mitu aastat;
seetõttu on hädavajalik, et kõik liikmesriigid esitaksid selle iga-aastase statistika komisjonile määratluse ja meetodi osas kooskõlastatud vormis, nii et oleks võimalik saada võrreldavaid tulemusi kõigi kuue liikmesriigi kohta, järgides ühesugust jaotust tööstussektorite kaupa;
ON VASTU VÕTNUD KÄESOLEVA DIREKTIIVI:
Artikkel 1
Liikmesriigid peavad tehnilises koostöös komisjoniga võtma vajalikke meetmeid, et läbi viia tööstusinvesteeringute kooskõlastatud aastavaatlusi ning tagama, et esimene, 1964. aastat hõlmav vaatlus toimuks 1965. aastal.
Artikkel 2
Käesolevas määruses määratletakse tööstus Euroopa Ühenduste tööstusharude nomenklatuuri (NICE) alusel [1].
Väikeettevõtete puhul võib vaatluse läbi viia juhuvalimi põhjal.
Artikkel 3
Edastatavad aastased investeerimiskulud (k.a ettevõtte poolt ehitatud rajatised) jaotatakse järgmiselt:
a) seadmed, rajatised, sõidukid;
b) hoonete ehitamine;
c) olemasolevate hoonete ja maa ost.
Kui võimalik, tuleks sotsiaalinvesteeringud edastada ühiselt, eraldi aruandena.
Artikkel 4
Kui statistiliste andmete salastatuse kohta käivatest siseriiklikest õigusaktidest ei tulene teisiti, edastatakse vaatluste tulemused, mis on jaotatud tööstussektorite kaupa, komisjonile.
Artikkel 5
Käesolev direktiiv on adresseeritud liikmesriikidele.
Brüssel, 30. juuli 1964

Labels: 12
1
19